FOTO'S: Elma Postma se groot dag | SARIE
FOTO Clinton Lubbe	22 Desember 2016
FOTO'S: Elma Postma se groot dag	deur SARIE.com-span
Die aktrise Elma Postma en haar verloofde, Paul Potgieter, het op 14 Desember in die hartjie van Limpopo voor 50 gaste getrou. Intiem, spesiaal en uniek. En nou is hulle reg vir hul nuwe lewe as pasgetroudes.
"Dit was die perfekte dag en ek het met my droomman getrou in 'n Anel Botha Couture-skepping. Jude Harpstar het die harp gespeel tydens die seremonie en voor die onthaal – dit was so mooi! Ons was omring deur ons naaste familie en vriende en ek het lanklaas in my lewe soveel geluk en liefde op een dag ervaar," het Elma oor die groot dag vertel.
Anel het vir maande lank gewerk aan dié sjampanjekleur rok, waarop daar kant en honderde kraletjies met die hand vasgewerk is. Sy het die vintage gevoel wat ek wou hê, perfek vasgevang. Ek het van die begin af geweet dat Anel die een ontwerper is wat my lyf en my idees verstaan, daarom het ek haar gevra om my rok te maak. Sy was wonderlik deur die hele proses en het soveel moeite gedoen! FOTO Anne Grace Photography
Tydloos, elegant, uniek, met 'n tikkie vintage … of nee, maak dit eerder báie vintage! Elma se rok was geïnspireer deur, wel, Elma natuurlik. Ons albei deel 'n eienskap, en dis dat 'n deel van ons siel in die "ou dae" agtergebly het. Dae wat bestaan het voordat ons nog gebore was.
Daarom die volle, handgeborduurde bostuk wat 'n sterk Gatsby-gevoel gee. Die sjampanjekleur en silwer van die rok was ook vir Elma van groot belang. Ons het seker gemaak dit pas haar gelaat sowel as by ons 1920's-inspirasie.
Paul was 'n galante heer in sy pak wat spesiaal gemaak is vir dié geleentheid. Ek was sommer van voor af verlief.
Die onthaal-area was versier met honderde kerse en proteas, vetplante en rose en die tema was landelik (rustic), ontspanne en eie aan die Bosveld. Daar het selfs 'n reënbui geval, maar gelukkig net in die oggend. Alles was skoongewas en ons was omring deur pragtige natuur. Dit was 'n baie spesiale dag waaraan ek niks sou verander het nie.
Elma in 2009 vir SARIE se Junie-uitgawe. FOTO Clinton Lubbe
Oor die jare het die aktrise Elma geblom en gereeld in kykers se sitkamers kom kuier – as die eerste aanbieder van kykNET se Boer Soek 'n Vrou, in Ontbytsake, Binnelanders en nóú op VIA (kanaal 147) se Plaaskombuis.
In SARIE se Junie 2009-uitgawe het Elma toe gewonder of sy nie té onafhanklik was vir 'n verhouding nie.
"Ek neem groot besluite oor finansies en eiendom op my eie. Ek doen alles self. Ek hoef niemand se toestemming te vra nie. Maar ek wil weer sag word en ek wil weer oorgee. Soms voel ek as daar 'n man in my kombuis staan as ek sulke moeilike besluite moet neem, sal ek kan sê, 'Dankie tog, jy's hier'. Dit sal lekker wees as hy bietjie vir my kan sorg."
Sy't verder ook verklap wat sy in 'n ideale man soek:
– Hy moet haar reguit in die oë kan kyk.
– Stylvol maar gemaklik aantrek.
– Hy moet ferm gebou wees, maar soek nie 'n spierpaleis nie.
– Hy moenie onnodig jaloers wees nie en hy moet verstaan dat sy soms aandag aan haar aanhangers moet gee.
– Iemand wat haar vryheid gee om haar eie ding te doen.
– Met 'n sin vir humor.
– Wat haar ambisie verstaan.
"Hy moet ook nie bang wees om sy emosies te wys nie, want dit beteken hy sal my emosioneel kan ondersteun. 'n Man wat nie kan huil nie, sal my nie kan verstaan nie."
As ons so na die troufoto's kyk, kan ons sien al haar drome van destyds het waar geword – sprokiestroue en al!
– Rok: Anel Botha Couture
– Foto's: Anne Grace Photography
– Onthaal: Kuthaba Bush Lodge
– Dekor en blomme: De Villiers-blomme in Modimolle
– Ekstra dekor en drukwerk: The Wedding Warehouse
– Troukoek: Die Bakhuis, Modimolle
– Musikant: Jude Harpstar
– Grimering van bruid, asook hare van familie: Valencia Mcleod
– Grimering van familie en strooimeisies: Isabel Asamu
– Bruid se hare: Sandy Francis, Duchess of mane
– Video: Bulelani Busakwe
– Produkte en behandelings: Cosmetique2000; Venus Concept Africa; Slender Wonder; Dragon Fitness, Atterbury, Pretoria.